Advokater krever forbud mot utsendelse til Etiopia
Advokatene har lagt fram en begjæring om midlertidig forføyning slik at ingen av de 451 etiopierne blir sendt ut før det foreligger rettskraftig dom i hver enkelt sak. Advokatene Kjell Brygfjeld og Bent Endresen avviser innvendingene fra regjeringsadvokaten som har bedt om at retten avviser saken, skriver Stavanger Aftenblad. - Regjeringsadvokatens innvendinger bygger på en misforståelse, nemlig at det er snakk om et gruppesøksmål. Det er det ikke. Dette er 451 individuelle saksøkere og 451 individuelle saker som for enkelthets skyld fremmes samlet, sier Brygfjeld, som har god tro på at de skal nå fram med sitt krav.
I påvente av rettssaken mot staten på vegne av 451 etiopiere, ber advokatene Oslo tingrett om et midlertidig forbud mot tvangsutsendelser til Etiopia.